Document ID: 32006D0473

ROZHODNUTIE KOMISIE
z 5. júla 2006,
ktorým sa uznávajú určité tretie krajiny a určité oblasti tretích krajín za krajiny a oblasti bez výskytu Xanthomonas campestris [všetky kmene patogénne pre citrónovník (Citrus)], Cercospora angolensis Carv. et Mendes a Guignardia citricarpa Kiely [všetky kmene patogénne pre citrónovník (Citrus)]
[oznámené pod číslom K(2006) 3024]
(2006/473/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej body 16.2, 16.3 a 16.4 oddielu I časti A prílohy IV,
keďže:
(1)
S cieľom povoliť uvedenie na trh ovocia Citrus L., Fortunella Swingle, Poncirus Raf., a ich hybridov z tretích krajín do Spoločenstva alebo ich pohyb v rámci Spoločenstva podľa smernice 2000/29/ES, rozhodnutia Komisie 98/83/ES z 8. januára 1998 uznávajúce určité tretie krajiny a určité oblasti tretích krajín za krajiny a oblasti bez výskytu Xanthomonas campestris [všetky kmene patogénne pre citrónovník (Citrus)], Cercospora angolensis Carv. et Mendes a Guignardia citricarpa Kiely [všetky kmene patogénne pre citrónovník (Citrus)] (2) boli určité tretie krajiny uznané ako krajiny bez výskytu týchto škodlivých organizmov.
(2)
Rozhodnutie 98/83/ES bolo od prijatia niekoľkokrát zmenené a doplnené. V záujme vyjasnenia a racionalizácie by sa rozhodnutie 98/83/ES malo zrušiť a nahradiť.
(3)
Nový Zéland predložil úradné informácie, ktoré potvrdzujú, že jeho územie je bez výskytu Xanthomonas campestris a Guignardia citricarpa. Nový Zéland by preto mal byť uznaný za krajinu bez výskytu týchto škodlivých organizmov.
(4)
Južná Afrika predložila úradné informácie, ktoré potvrdzujú, že administratívne okresy Hartswater a Warrenton v Severnom myse sú bez výskytu Guignardia citricarpa. Tieto okresy Južnej Afriky by preto mali byť uznané za okresy bez výskytu tohto škodlivého organizmu.
(5)
Austrália predložila úradné informácie, ktoré naznačujú, že Queensland už nie je oblasťou bez výskytu Xanthomonas campestris. Preto by sa Queensland nemal naďalej považovať za oblasť bez výskytu tohto škodlivého organizmu.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
1. Na účely bodu 16.2 oddielu I časti A prílohy IV sa tieto tretie krajiny uznávajú za krajiny bez výskytu akéhokoľvek kmeňa Xanthomonas campestris patogénneho pre citrónovník:
a)
všetky tretie krajiny, v ktorých sa pestujú citrusové rastliny v Európe, Alžírsku, Egypte, Izraeli, Líbyi, Maroku, Tunise a Turecku,
b)
Afrika: Južná Afrika, Gambia, Ghana, Guinea, Keňa, Sudán, Svazijsko a Zimbabwe,
c)
Stredná a južná Amerika a Karibská oblasť: Bahamy, Belize, Čile, Kolumbia, Kostarika, Kuba, Ekvádor, Honduras, Jamajka, Mexiko, Nikaragua, Peru, Dominikánska republika, Svätá Lucia, Salvádor, Surinam a Venezuela,
d)
Oceánia: Nový Zéland.
2. Na účely bodu 16.2 oddielu I časti A prílohy IV sa tieto oblasti uznávajú za oblasti bez výskytu akéhokoľvek kmeňa Xanthomonas campestris patogénneho pre citrónovník:
a)
Austrália: Nový Južný Wales, Južná Austrália a Viktória,
b)
Brazília s výnimkou štátov Rio Grande do Sul, Santa Catarina, Paraná, São Paulo, Minas Gerais a Mato Grosso do Sul,
c)
Spojené štáty americké: Arizona, Kalifornia, Guam, Havaj, Louisiana, Severné Mariánske ostrovy, Puerto Rico, Americká Samoa, Texas a Panenské ostrovy,
d)
Uruguaj s výnimkou krajov Salto, Rivera a Paysandu - severne od rieky Chapicuy.
Článok 2
Na účely bodu 16.3 oddielu I časti A prílohy IV sa tieto tretie krajiny uznávajú za krajiny bez výskytu Cercospora angolensis Carv. et Mendes:
a)
všetky tretie krajiny, v ktorých sa pestujú citrusové rastliny v Severnej, Strednej a Južnej Amerike, v Karibskej oblasti, v Ázii s výnimkou Jemenu, v Európe a v Oceánii,
b)
všetky tretie krajiny, v ktorých sa pestujú citrusové rastliny v Afrike s výnimkou Angoly, Kamerunu, Stredoafrickej republiky, Konžskej demokratickej republiky, Gabonu, Guiney, Kene, Mozambiku, Nigérie, Ugandy, Zambie a Zimbabwe.
Článok 3
1. Na účely bodu 16.4 oddielu I časti A prílohy IV sa tieto tretie krajiny uznávajú za krajiny bez výskytu akéhokoľvek kmeňa Guignardia citricarpa Kiely patogénneho pre citrónovník:
a)
všetky tretie krajiny, v ktorých sa pestujú citrusové rastliny v Severnej, Strednej a Južnej Amerike s výnimkou Argentíny a Brazílie, Karibskej oblasti a v Európe,
b)
všetky tretie krajiny, v ktorých sa pestujú citrusové rastliny v Ázii s výnimkou Bhutánu, Číny, Indonézie, Filipín a Taiwanu,
c)
všetky tretie krajiny, v ktorých sa pestujú citrusové rastliny v Afrike s výnimkou Južnej Afriky, Kene, Mozambiku, Svazijska, Zambie a Zimbabwe,
d)
všetky tretie krajiny, v ktorých sa pestujú citrusové rastliny v Oceánii s výnimkou Austrálie a Vanuatu.
2. Na účely bodu 16.4 oddielu I časti A prílohy IV sa tieto oblasti uznávajú za oblasti bez výskytu akéhokoľvek kmeňa Guignardia citricarpa Kiely patogénneho pre citrónovník:
a)
Južná Afrika: Západný mys; Severný mys: administratívne okresy Hartswater a Warrenton;
b)
Austrália: Južná Austrália, Západná Austrália a Severné teritórium,
c)
Čína: všetky oblasti s výnimkou Sičhuanu, Junnanu, Guangdongu, Fujianu a Čeťiangu,
d)
Brazília: všetky oblasti s výnimkou štátov Rio de Janeiro, São Paulo a Rio Grande do Sul.
Článok 4
Zrušuje sa rozhodnutie 98/83/ES.
Článok 5
Toto rozhodnutie je určené členským štátom.
V Bruseli 5. júla 2006

Labels: 3
16
17
6